יצחק מנחם וינברג

הרב יצחק מנחם וינברג (נולד בכ"ה בתשרי ה'תשי"ג, 14 באוקטובר 1952) הוא האדמו"ר מטאלנה בירושלים.

תולדותיו
בנו הבכור של ישראל צבי וינברג (שהיה סמנכ"ל משרד הדתות) וגיטל מירל בריינדל לאה, בתו היחידה של האדמו"ר רבי יוחנן טברסקי מטולנא. למד בישיבת נתיב מאיר, התקרב בבחרותו לאדמו"ר מגור רבי ישראל אלתר. בעקבות קשריו עם האדמו"ר עבר ללמוד בישיבת טשעבין ובה היה תלמידם של הרב ברוך שמעון שניאורסון והרב יהודה לייב רבינוביץ. היה קשור מאוד לכ"ק הרבי מליובאוויטש זיע"א, הוא מרבה לצטטו וללמוד מתורתו.

נישא למרים-רבקה, בתו של הרב יעקב יצחק ויסבלום מחיפה ואחותם של הרבנים חיים נפתלי ויסבלום ואורי וייסבלום. לאחר נישואיו היה מדריך בישיבת סוכטשוב, לאחר מכן מונה לר"מ בישיבת שפת אמת בירושלים ועמד בקשרים קרובים עם ראש הישיבה, רבי פינחס מנחם אלתר, שהפך לימים לאדמו"ר מגור.

בכ"ה כסלו תשנ"ט נפטר סבו, רבי יוחנן מטולנא, והוא מונה לאדמו"ר במקומו. עוד לפני מינויו לאדמו"ר היה הרב וינברג ידוע כאיש חינוך וכמרצה, והוא ממשיך להעביר הרצאות וחוגי בית גם לאחר מינויו.

בשנת תשע"א הודלפו באינטרנט יומנים שבהם לכאורה שיחות שלו עם רבי פינחס מנחם אלתר, משנים תש"נ-תשנ"ה. חלק מהסיפורים וההתבטאויות עוררו סערה. הן בניו של ה'פני מנחם' והן הרב וינברג עצמו פרסמו שמדובר בשקרים. הרב מנדל שפרן כתב שיש דברים שנאמרו בשמו והוא מעיד שהם שקר, כמו כן ציין מספר דוגמאות בולטות לדברים מופרכים המופיעים שם.

מספריו
המה ינחמוני – שיחות על סדר פרשת השבוע שנאמרו לזכר אחותו בבית משפחת לוי באפרת. חמישה כרכים, ירושלים: תשס"א-תשס"ה. כרכים נוספים יצאו על המועדים, אפרת: תשס"ו ; ועל מלאכות שבת, ירושלים: תשס"ז
 מאמרי קודש – דברי תורה על פרשת השבוע, שני כרכים
 טנא דקשייתא – לקט קושיות, בעריכת אחיו הרב שלמה זלמינא וינברג, תשע"ב
 י"ג זמן קהילה לכל דברי תורה אגדה ומוסר בענייני חג הפורים
 בוצינא דאורייתא – על ענייני ל"ג בעומר וחג השבועות
 חמין במוצאי שבת על ספר תנא דבי אליהו ועל פרשיות התורה, חמישה כרכים
 מוסיף והולך על ענייני חנוכה
 תורה הנישואין שני חלקים, על ענייני אירוסין, חתונה ושלום בית
 אורי וישעי על ענייני ראש השנה, עשרת ימי תשובה ויום כיפור
 נרך בידי דברות קודש עובדות והנהגות, מסבו רבי יוחנן מטאלנא
 תורת החינוך על ענייני חינוך, לפי סדר הפרשיות והמועדים
 הגדה של פסח – מעשה אבות הגדה של פסח מעוטרת בפניני חכמה מוסר עובדות והנהגות, בתוספת מאמרי הכנה לימי חג הפסח, וליקוט על ענייני פסח מספרי אדמור"י טאלנא טשערנאביל מאור עיניים (צ'רנוביל), ליקוטי תורה מהרה"ק רבי מרדכי טברסקי מטשערנאביל, וספרי הרה"ק רבי דוד טברסקי מטולנה, מגן דוד, ברכת דוד, קהלת דוד
 חדוותא דזעיר אנפין מאמרי קודש בעת רעוא דרעוין, חלק במדבר
 נביאי האמת וצדק בעניין חובת לימוד נ"ך, וחיזוק התקנה של לימוד עשרה פסוקי נ"ך בכל יום

קישורים חיצוניים

 
 סיפורים על אדמור"י טאלנא מאתר קול הלשון
 
 
 האדמו"ר מטאלנא באתר JDN
 האדמו"ר מטאלנא באתר כיכר השבת

הערות שוליים 

ירושלים: אדמו"רים
אדמו"רי טאלנה
אנשי חינוך ישראלים
בוגרי ישיבת נתיב מאיר
בוגרי ישיבת טשעבין
ישראלים שנולדו ב-1952